VÝNOS
Ministerstva školstva Slovenskej republiky
z 15. mája 2009 
č. CD-2009-18616/1291-1:11 o podrobnostiach o štruktúre, postupe a lehotách na poskytovanie informácií a o podrobnostiach o prevádzkovaní informačného systému Ministerstva školstva Slovenskej republiky o výskume a vývoji

Ministerstvo školstva Slovenskej republiky (ďalej len „ministerstvo“) podľa § 26 ods. 8 zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 233/2008 Z. z. (ďalej len „zákon“) ustanovuje:

§ 1
Základné ustanovenia

(1)	Tento výnos upravuje podrobnosti 
a)	o štruktúre poskytovaných informácií v oblasti výskumu a vývoja, 
b)	o postupe pri poskytovaní informácií v oblasti výskumu a vývoja,
c)	o lehotách na poskytovanie informácií v oblasti výskumu a vývoja, 
d)	o prevádzkovaní informačného systému ministerstva o výskume a vývoji a  centrálneho informačného portálu (ďalej len „informačný portál“) na informačné zabezpečenie výskumu a vývoja, tvoriacich informačnú sústavu. 
(2)	Tento výnos sa vzťahuje 
a)	na poskytovateľa podľa § 4 ods. 7 zákona a správcu kapitoly štátneho rozpočtu (ďalej len „poskytovateľ“), 
b)	na právnickú osobu alebo fyzickú osobu – podnikateľa podľa § 4 ods. 4 a 5 zákona.
(3)	Informačnú sústavu tvorí
a)	informačný systém prístupný iba správcovi informačného systému,
b)	verejne prístupný informačný portál.
(4)	Informačný portál tvoria tri časti zamerané 
a)	na informácie pre poskytovateľov a právnické osoby alebo fyzické osoby – podnikateľov podľa § 4 ods. 4 a 5 zákona,
b)	na poskytovanie služieb a informácií na ďalšie špecifikované štatistické potreby a analýzy,
c)	na popularizáciu slovenskej vedy a techniky.

§ 2
Prevádzka informačného systému

Prevádzku informačného systému a informačného portálu tvorí najmä 
a)	vytváranie koncepcie rozvoja informačného systému a informačného portálu,
b)	zabezpečovanie kvality a stabilnej udržateľnosti informačného systému a informačného portálu, efektívnosti a adekvátnosti využitia získaných informácií,
c)	prevádzkovanie informačného systému a softvérovej a hardvérovej podpory,
d)	pravidelná aktualizácia informácií a ich sprístupňovanie prostredníctvom informačného portálu,
e)	úpravy dimenzií a výkonu informačného systému a informačného portálu,
f)	parciálne úpravy informačného systému a informačného portálu, ktoré vyžadujú operatívne riešenie,
g)	zabezpečovanie ochrany informačného systému a informácií v ňom spracúvaných,
h)	zabezpečovanie odstraňovania technických nedostatkov pri poskytovaní informácií v súčinnosti s poskytovateľmi informácií,
i)	zabezpečovanie archivovania všetkých doručených informácií, ich zmien a udržiavania odkazov na plné znenia informácií archivovaných v iných informačných systémoch.

§ 3
Usporiadanie informačného systému

(1)	Informácie podľa § 26 ods. 5 zákona sú usporiadané v moduloch informácií, ktoré spravuje správca informačného systému v záujme dosiahnutia účelného a efektívneho použitia poskytnutých finančných prostriedkov pre posudzovanie hodnotenia kvality vykonávaného výskumu a efektívnosti použitia na výskum a vývoj poskytnutých finančných prostriedkov.
(2)	Modul informácií je obsahovo vymedzená oblasť informačného systému, v rámci ktorej sa získavajú, spracúvajú a poskytujú informácie o výskume a vývoji. Moduly informačného systému sú obsahovo samostatné jednotky  čiastočne systémom preväzované.
(3)	Prístup k informáciám, ktoré do systému v rámci modulov informácií vloží poskytovateľ, právnická osoba alebo fyzická osoba – podnikateľ podľa § 4 ods. 4 a 5 zákona a správca informačného systému, má iba správca informačného systému. 
(4)	Moduly informácií sa členia najmä 
a)	na modul verejných výziev obsahujúci informácie o verejných výzvach na riešenie projektov podľa § 26 ods. 5 písm. a) zákona (ďalej len „modul verejných výziev“), ktorý sa využíva na registráciu výziev projektov výskumu a vývoja financovaných zo štátneho rozpočtu; informácie v rámci modulu verejných výziev poskytuje podľa § 26 ods. 7 zákona poskytovateľ (ďalej len „vyhlasovateľ výzvy“),
b)	na modul projektov podľa § 26 ods. 5 písm. b) zákona (ďalej len „modul projektov“), ktorý sa využíva na registráciu projektov výskumu a vývoja financovaných zo štátneho rozpočtu podľa zákona a ďalších predpisov) a sledovania ich riešenia,
c)	na modul výsledkov riešenia úloh výskumu a vývoja podľa § 26 ods. 5 písm. c) zákona (ďalej len „modul výsledkov riešenia úloh“), ktorý sa využíva na zverejnenie výsledkov riešenia úloh výskumu a vývoja,
d)	na modul výsledkov účasti Slovenskej republiky v medzinárodných programoch a iniciatívach v oblasti výskumu a vývoja podľa § 26 ods. 5 písm. d) zákona (ďalej len „modul účasti v medzinárodných programoch a iniciatívach“), ktorý sa využíva na získanie prehľadu o financovaní a výsledkoch účasti Slovenskej republiky v medzinárodných programoch, iniciatívach a projektoch,
e)	na modul súhrnných správ podľa § 26 ods. 5 písm. e) zákona (ďalej len „modul súhrnných správ“), ktorý sa využíva na uchovávanie súhrnných správ v súvislosti s ich ďalším využitím,
f)	na modul informácií o stave infraštruktúry výskumu a vývoja podľa § 26 ods. 5 písm. f) zákona (ďalej len „modul infraštruktúry“), ktorý sa využíva na zisťovanie a spracúvanie informácií o technickej a inštitucionálnej infraštruktúre právnickej osoby alebo fyzickej osoby – podnikateľa podľa § 4 ods. 4 a 5 zákona; vstupné informácie do modulu infraštruktúry spracúva právnická osoba alebo fyzická osoba – podnikateľ podľa § 4 ods. 4 a 5 zákona a predkladá ich ministerstvu prostredníctvom informačného portálu,
g)	na modul ďalších informácií týkajúcich sa oblasti výskumu a vývoja podľa § 26 ods. 5 písm. g) zákona (ďalej len „modul ďalších informácií“) ktorý sa využíva pri získavaní informácií podľa § 26 ods. 5 písm. g) zákona, ktorý obsahuje samostatné moduly nových informácií
1.	modul informácií o hodnotení spôsobilosti na vykonávanie výskumu a vývoja (ďalej len „modul hodnotenia spôsobilosti“), ktorý sa využíva na hodnotenie spôsobilosti na vykonávanie výskumu a vývoja právnických osôb alebo fyzických osôb – podnikateľov podľa § 4 ods. 4 a 5 zákona, ktoré sú následne oprávnené v rámci výziev uchádzať sa o finančné prostriedky zo štátneho rozpočtu určené na výskum a vývoj; modul hodnotenia spôsobilosti právnických osôb alebo fyzických osôb – podnikateľov podľa § 4 ods. 4 a 5 zákona obsahuje podklady pre podávanie žiadostí žiadateľov o hodnotenie spôsobilosti podľa § 26a zákona,
2.	modul odborníkov výskumu a vývoja (ďalej len „modul odborníkov“), ktorý obsahuje register domácich a zahraničných odborníkov v oblasti vedy a techniky a ktorý sa využíva na výber odborníkov spolupracujúcich pri príprave a tvorbe koncepčných materiálov, na výber riešiteľov projektov, posudzovanie projektov riešených podľa zákona alebo aj pri posudzovaní projektov ostatných poskytovateľov,
3.	modul informácií a registrov štatistického zisťovania výskumného a vývojového potenciálu právnických osôb alebo fyzických osôb – podnikateľov podľa § 4 ods. 4 a 5 zákona (ďalej len „modul štatistického zisťovania“), ktorý sa využíva na štatistické zisťovanie informácií charakterizujúcich stav výskumného a vývojového potenciálu vrátane toho, ktorý sa využíva v rámci medzinárodnej vedecko-technickej spolupráce.

§ 4
Modul verejných výziev

(1)	Verejná výzva projektov výskumu a vývoja financovaných zo štátneho rozpočtu sa registruje v informačnom systéme v rámci modulu verejných výziev. Za odoslanie obsahu verejnej výzvy zodpovedá vyhlasovateľ výzvy, za technické podmienky zverejnenia zodpovedá správca informačného systému.
(2)	Registrovanie verejnej výzvy do informačného systému sa uskutočňuje prostredníctvom informačného portálu v rámci modulu verejných výziev. Vyhlasovateľ výzvy odošle správcovi informačného systému informáciu o ním vyhlasovanej verejnej výzve v určenom formáte) najmenej 48 hodín pred vyhlásením výzvy s určením dňa a hodiny zverejnenia výzvy.
(3)	Súčasťou doručenia verejnej výzvy vyhlasovateľom výzvy správcovi informačného systému je aj poskytnutie adresy odkazu na výzvu zverejnenú na portáli vyhlasovateľa.
(4)	Uskutočňovanie verejnej výzvy v rámci jej vyhlásenia sa vykonáva na portáli vyhlasovateľa výzvy. 

§ 5
Modul projektov

(1)	Vyhlasovateľ výzvy poskytuje do informačného systému v rámci modulu projektov informácie o zaregistrovanom projekte podľa § 26 ods. 5 písm. b) zákona. V rámci informačného portálu poskytovateľ aktualizuje informácie počas životného cyklu projektu. 
(2)	Zaregistrovaný projekt v rámci vyhlásenej verejnej výzvy u vyhlasovateľa vyhlasovateľom výzvy do informačného systému poskytuje prostredníctvom informačného portálu do modulu projektov najneskôr do 24 hodín od jeho registrácie.
(3)	Po ukončenom výberovom konaní k aktuálnej výzve vyhlasovateľ výzvy poskytuje do informačného systému informáciu o úspešných projektoch prostredníctvom informačného portálu do modulu projektov, ktorého súčasťou je aj informácia o poskytnutých finančných prostriedkoch.
(4)	Informácie v určenom formáte3) po ukončenom výberovom konaní z  projektov doručených do informačného systému vyhlasovatelia výziev doručujú do 14 dní odo dňa schválenia riešenia a poskytnutia finančných prostriedkov podľa § 20 ods. 1 zákona. 
(5)	Informácie do modulu projektov poskytuje poskytovateľ po každej vecnej, časovej alebo finančnej zmene projektu alebo na základe vyžiadania správcu informačného systému v rozsahu a termínoch ako po ukončenom výberovom konaní projektov po ukončení výzvy. V rámci každoročnej aktualizácie v termíne do 30. apríla kalendárneho roka poskytovateľ poskytuje informácie o projekte, ktorý bol predchádzajúci rok riešený alebo ukončený. Aktualizácie poskytnutých informácií do informačného systému poskytovateľ vykonáva obdobným spôsobom, ako boli odoslané informácie o projekte v rámci registrácie alebo verejnej výzvy v rámci informačného portálu do informačného systému.
(6)	Projekt podľa § 26 ods. 5 písm. b) zákona v rámci jeho životného cyklu je prostredníctvom informačného systému aktualizovaný vrátane informácií o jeho výsledkoch aj po dobu troch rokov od ukončenia jeho riešenia, a to tak, že do informačného systému v rámci každoročných aktualizácií do 30. apríla poskytovateľ poskytuje za rok predchádzajúci aktualizovanú záverečnú kartu projektu prostredníctvom informačného portálu do modulu projektov. 

§ 6
Modul výsledkov riešenia úloh

Informácie o výsledkoch riešenia úloh výskumu a vývoja podľa § 26 ods. 5 písm. c) zákona poskytovateľ doručuje správcovi informačného systému prostredníctvom informačného portálu do modulu výsledkov riešenia úloh obdobne ako pri projektoch v § 5 až do ich ukončenia vždy v nasledujúci rok do 30. apríla.

§ 7
Modul účasti v medzinárodných programoch a iniciatívach

(1)	Informácie o účasti v medzinárodných programoch a iniciatívach poskytuje právnická osoba alebo fyzická osoba – podnikateľ podľa § 4 ods. 4 a 5 zákona, ktorej boli poskytnuté finančné prostriedky zo štátneho rozpočtu, prostredníctvom informačného portálu do modulu účasti v medzinárodných programoch a iniciatívach a do modulu projektov zverejnených na informačnom portáli.
(2)	Informácie podľa odseku 1 sa členia na informácie v oblasti
a)	spolupráce v rámci výskumu a vývoja rámcového programu Európskej únie,
b)	dvojstrannej medzinárodnej vedecko-technickej spolupráce,
c)	ostatných foriem účasti Slovenskej republiky v medzinárodných programoch a iniciatívach v oblasti výskumu a vývoja alebo medzinárodných projektov podpísaných na úrovni osôb v rámci jednotlivých sektorov s partnermi v zahraničí. 
(3)	Informácie do modulu účasti v medzinárodných programoch a iniciatívach poskytuje právnická osoba alebo fyzická osoba – podnikateľ podľa § 4 ods. 4 a 5 zákona, ktorej boli poskytnuté finančné prostriedky zo štátneho rozpočtu každoročne do 30. apríla za predchádzajúci kalendárny rok prostredníctvom informačného portálu.

§ 8
Modul súhrnných správ

(1)	Súhrnné správy podľa § 23 ods. 9  a § 24 ods. 3 zákona (ďalej len „súhrnná správa“) sa do informačného systému v rámci modulu súhrnných správ vkladajú raz ročne po ich vypracovaní a schválení na príslušnej úrovni každoročne najneskôr do 30. júna za predchádzajúci kalendárny rok.
(2)	Správca informačného systému uchováva súhrnné správy vo formáte, ktorý je upraviteľný.

§ 9
Modul infraštruktúry

(1)	Právnická osoba alebo fyzická osoba – podnikateľ podľa § 4 ods. 4 a 5 zákona, ktorá vykonávala výskumnú a vývojovú činnosť v uplynulých piatich rokoch, poskytuje informácie o svojej infraštruktúre do modulu infraštruktúry informačného systému. 
(2)	Osobe určenej na poskytovanie informácií podľa § 26 ods. 7 zákona správca informačného systému najmenej 30 dní pred termínom poskytovania informácií oznámi termín elektronickou formou alebo písomnou formou.
(3)	Osoba podľa odsekov 1 a 2 poskytuje informácie prostredníctvom informačného portálu.
(4)	Správca informačného systému zverejňuje informácie o stave infraštruktúry výskumu a vývoja po ich spracovaní a schválení ministerstvom na informačnom portáli. 

§ 10
Modul ďalších informácií

(1)	Poskytovateľ alebo právnická osoba alebo fyzická osoba – podnikateľ podľa § 4 ods. 4 a 5 zákona, ktorá vykonáva výskumnú a vývojovú činnosť, poskytuje informácie týkajúce sa výskumu a vývoja podľa § 26 ods. 5 písm. g) zákona v štruktúre, rozsahu, spôsobe, postupe a v lehotách, ktoré budú najmenej 30 dní vopred zverejnené na informačnom portáli a určeným poskytovateľom alebo právnickým osobám alebo fyzickým osobám – podnikateľom podľa § 4 ods. 4 a 5 zákona bude najmenej 60 dní pred termínom plnenia zaslané upozornenie elektronickou formou alebo písomnou formou.
(2)	Poskytovateľ a právnická osoba alebo fyzická osoba – podnikateľ podľa § 4 ods. 4 a 5 zákona poskytujú informácie podľa odseku 1 prostredníctvom informačného portálu.
(3)	V moduloch s ďalšími informáciami podľa § 26 ods. 5 písm. g) zákona sú prevádzkované najmä
a)	modul hodnotenia spôsobilosti,
b)	modul odborníkov, 
c)	modul štatistického zisťovania.
(4)	Ďalšie informácie podľa § 26 ods. 5 písm. g) zákona sú najmä
a)	informácie o výsledkoch hodnotenia spôsobilosti na vykonávanie výskumu a vývoja,
b)	register odborníkov výskumu a vývoja,
c)	informácie o výskumnom a vývojovom potenciáli právnických osôb alebo fyzických osôb – podnikateľov podľa § 4 ods. 4 a 5 zákona v rámci štatistického zisťovania.

§ 11
Modul hodnotenia spôsobilosti

(1)	Žiadosť o hodnotenie spôsobilosti právnických osôb alebo fyzických osôb – podnikateľov podľa § 4 ods. 4 a 5 zákona na vykonávanie výskumu a vývoja (ďalej len „hodnotenie spôsobilosti“) sa podáva prostredníctvom informačného portálu do modulu hodnotenia spôsobilosti elektronicky v lehotách a termínoch uvedených na informačnom portáli a súčasne v tlačenej verzii žiadosti na poštovú adresu ministerstva.
(2)	Rozhodnutia o výsledku hodnotenia spôsobilosti sa zverejňujú na informačnom portáli do 15 pracovných dní od nadobudnutia ich právoplatnosti. 
(3)	Informácie o výsledkoch hodnotenia spôsobilosti sú v rámci informačného systému uvedené v registri organizácií výskumu a vývoja. V tomto registri sú uvedené aj ďalšie osoby, ktorým boli podľa § 26a zákona vydané osvedčenia. 

§ 12
Modul odborníkov

(1)	Návrh na zaradenie odborníka do modulu odborníkov podáva poskytovateľ alebo osoba uvedená v registri organizácií s písomným súhlasom navrhnutého odborníka. Súhlas sa podáva v elektronickej naskenovanej forme alebo s elektronickým podpisom).
(2)	Odborník sa do systému zaraďuje na základe jeho súhlasu podľa odseku 1 aj v prípade, že pri projektoch podľa § 26 ods. 5 písm. b) a c) zákona je v rámci hodnotenia projektov uvedený odborník, ktorý zatiaľ nie je zaradený ako odborník v module odborníkov. Vyhlasovatelia výziev zasielajú informácie o takomto odborníkovi do 60 dní od zapojenia odborníka do činností súvisiacich s projektmi podľa § 26 ods. 5 písm. b) a c) zákona.
(3)	Návrh sa podáva prostredníctvom informačného portálu do modulu odborníkov alebo po dohode so správcom informačného systému podľa odseku 2 aj konverziou informácií z iného informačného systému do informačného systému spravovaného správcom informačného systému cez integračné rozhranie alebo individuálne. Súčasťou návrhu je naskenovaný písomný individuálny súhlas odborníka s prekonvertovaním vlastných osobných informácií do informačného systému a s ich použitím v rámci modulu odborníkov zverejnenom na informačnom portáli alebo súhlas elektronickým podpisom3). 
(4)	Správca informačného systému zaradí navrhnutého odborníka do modulu odborníkov do 30 dní od doručenia návrhu. 
(5)	Správca informačného systému vyradí odborníka z modulu odborníkov na jeho vlastnú žiadosť alebo na návrh navrhovateľa podľa odseku 1, inak iba vtedy, ak 
a)	odborník nepotvrdí záujem o predĺženie jeho registrácie v module do ustanoveného termínu, alebo
b)	odborník zomrel alebo bol vyhlásený za mŕtveho.

§ 13
Modul štatistického zisťovania

(1)	Právnická osoba alebo fyzická osoba – podnikateľ podľa § 4 ods. 4 a 5 zákona uskutočňujúca výskum a vývoj každoročne do 30. apríla poskytuje do informačného systému v rámci modulu štatistického zisťovania informácie o svojom výskumno-vývojovom potenciáli za rok predchádzajúci. Každoročne aktualizovaný rozsah požadovaných informácií do modulu štatistického zisťovania sa určuje v súlade s medzinárodnými požiadavkami na štatistiku výskumu a vývoja a zverejňuje sa prostredníctvom správcu informačného systému na informačnom portáli každoročne do 31. januára. 
(2)	Právnická osoba alebo fyzická osoba – podnikateľ podľa § 4 ods. 4 a 5 zákona poskytuje informácie prostredníctvom informačného portálu.
(3)	Správca informačného systému uverejňuje štatistické zisťovania za predchádzajúci rok po ich schválení na informačnom portáli do 31. decembra. 

§ 14
Účinnosť

Tento výnos nadobúda účinnosť 15. júna 2009.

									minister